Elmės šešiakamienis ąžuolas
55°34′12″š. pl. 25°09′11″r. ilg.﻿ / ﻿55.570048°š. pl. 25.152999°r. ilg.﻿ / 55.570048; 25.152999 Elmės šešiakamienis ąžuolas – Anykščių rajono savivaldybėje saugomas botaninis gamtos paveldo objektas, išskirtinės išvaizdos medis, turintis šešis kamienus. Ąžuolas stūkso Anykščių seniūnijoje, Paelmio kaime, Elmės kraštovaizdžio draustinyje. Iš Anykščių pasiekiamas vykstant keliu  1227  Šeimyniškėliai–Lašiniai , ties Pavarių girininkijos miškų ūkio medelynu pasukus į rytus miško keliu. Kelio pabaigoje, už 2 km, ties medienos sandėliavimo aikštele, einama apie 250 m pietų kryptimi. Medis įsiterpęs tankaus eglių jaunuolyno pakraštyje, netoli išdžiūvusio Elmės upelio intako. Prie paminklinio medžio pastatyta informacinė lenta. Keliuose nuorodų nėra, todėl sunkiai surandamas. Paskelbtas saugomu 2003 m. spalio 30 d. 2023 m. duomenimis, ąžuolas buvo netekęs dviejų kamienų – gyvo ir nudžiūvusio. Laikoma, kad ąžuolas likęs su penkiais kamienais, nes nudžiūvęs nebuvo skaičiuojamas.